OPĆINA BEBRINA

PRAVILNIK

O SOCIJALNOJ SKRBI OPĆINE BEBRINA

Bebrina, studeni 2018. godine

 Na temelju članka 6. i 117. Zakona o socijalnoj skrbi ("Narodne novine" broj 157/13, 152/14, 99/15, 52/16, 16/17, 130/17) i članka 32. Statuta Općine Bebrina, Općinsko vijeće Općine Bebrina na 15. sjednici Općinskog vijeća održanoj 28. studenog 2018. godine donoso

**PRAVILNIK**

**O SOCIJALNOJ SKRBI**

**OPĆINE BEBRINA**

**1. OPĆE ODREDBE**

**Članak 1.**

 Ovim Pravilnikom o socijalnoj skrbi (u daljnjem tekstu: Pravilnik) utvrđuju se prava iz socijalne skrbi koja osigurava Općina Bebrina (u daljnjem tekstu: Općina), korisnici socijalne skrbi, uvjeti ostvarivanja prava i postupak ostvarivanja prava.

**Članak 2.**

 Prava utvrđena ovim Pravilnikom ne mogu se ostvariti na teret Općine Bebrina ukoliko je zakonom ili drugim propisom određeno da se ta prava ostvaruju prvenstveno na teret Republike Hrvatske ili drugih pravnih i fizičkih osoba.

 Sukladno stavku 1. ovog članka, pravo na pomoć nema samac niti član obitelji koji:

* može sam sebe uzdržavati
* ne želi tražiti pomoć od osobe koja ga je dužna uzdržavati na temelju propisa o obiteljskim odnosima
* može osigurati pomoć po drugoj osnovici sukladno Zakonu o socijalnoj skrbi.

**Članak 3.**

 Sredstva za ostvarivanje prava propisana ovim Pravilnikom osiguravaju se u Proračunu Općine.

 Općinsko vijeće Općine Bebrina za svaku kalendarsku godinu donosi Program javnih potreba u socijalnoj skrbi na području Općine Bebrina.

Korisnik prava iz socijalne skrbi ostvaruje za razdoblje od jedne kalendarske godine.

**Članak 4.**

 Poslove u svezi s ostvarivanjem prava iz socijalne skrbi propisane ovim Pravilnikom obavljaju: Jedinstveni upravni odjel Općine Bebrina (u daljnjem tekstu: Jedinstveni upravni odjel), Povjerenstvo za socijalnu skrb (u daljnjem tekstu: Povjerenstvo) i Općinski načelnik Općine Bebrina (u daljnjem tekstu: načelnik).

 Povjerenstvo imenuje Općinski načelnik Općine Bebrina posebnom odlukom. Članovi Povjerenstva imaju pravo na naknadu za svoj rad.

**Članak 5.**

 Izrazi koji se koriste u ovom Pravilniku za osobu u muškom rodu su neutralni i odnose se na muške i ženske osobe.

**Članak 6.**

 Prava socijalne skrbi utvrđena ovim Pravilnikom ne mogu se prenositi na drugu osobu ili nasljeđivati. Korisnik socijalne skrbi može istodobno ostvariti više pojedinačnih prava odnosno oblika pomoći iz ovog Pravilnika, ako njihovo istodobno ostvarivanje ne proturječi svrsi za koju je ostvarivanje namijenjeno, izuzev ako ovim Pravilnikom nije drugačije određeno.

**2. KORISNICI SOCIJALNE SKRBI**

**Članak 7.**

 Korisnici socijalne skrbi (u daljnjem tekstu: Korisnik) prema ovom Pravilniku jesu samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, primitkom od imovine, od obveznika uzdržavanja ili na drugi način.

**Članak 8.**

 Samac je osoba koja živi sama.

 Kućanstvo je obiteljska ili druga zajednica osoba koje zajedno žive i podmiruju troškove života bez obzira na srodstvo.

 Obitelj je zajednica koju čine bračni ili izvanbračni drugovi, djeca i drugi srodnici koji zajedno žive, privređuju, ostvaruju prihod na drugi način i troše ga zajedno. Članom obitelji smatra se i dijete koje ne živi u obitelji, a nalazi se na školovanju, do završetka redovitog školovanja, a najkasnije do navršene 29. godine života.

 Samohrani roditelj je roditelj koji sam skrbi za svoje dijete i uzdržava ga. Jednoroditeljska obitelj je obitelj koju čine dijete, odnosno djeca i jedan roditelj.

**Članak 9.**

 Osnovne životne potrebe su prehrana, smještaj, odjeća i druge stvari za osobne potrebe. Osnovne životne potrebe djece i mladeži obuhvaćaju i potrebe koje proizlaze iz njihovog razvoja i odrastanja te odgoja i obrazovanja. Osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz njihovog oštećenja zdravlja, odnosno invaliditeta.

**Članak 10.**

 Imovinsko stanje čine prihodi i imovina samca ili članova kućanstva.

 Prihodima se smatraju sva novčana sredstva ostvarena po osnovi rada, mirovine, primitaka od imovine ili na neki drugi način (primjerice, primitak od udjela u kapitalu, kamate od štednje i sl.) ostvarene u tuzemstvu i u inozemstvu sukladno propisima o oporezivanju dohotka.

 Imovinom se smatraju pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na računima ili štednim knjižicama, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu. Imovinom se ne smatraju dionice u Fondu hrvatskih branitelja koje potječu po osnovi statusa hrvatskog ratnog vojnog invalida iz Domovinskog rata i statuta člana obitelji smrtno stradalog hrvatskog branitelja.

**Članak 11.**

 Prava iz socijalne skrbi utvrđena ovim Pravilnikom mogu koristiti hrvatski državljani koji imaju prebivalište na području Općine Bebrina.

 Izuzetno, pomoć iz socijalnih potreba može se odobriti i osobama koje nemaju prebivalište na području Općine te stranim državljanima i osobama bez državljanstva s trajnim nastanjenjem na području Općine, ako to zahtijevaju životne okolnosti u kojima su se našle.

**3. UVJETI ZA OSTVARIVANJE PRAVA NA NAKNADE IZ SOCIJALNE SKRBI**

**Članak 12.**

 Korisnik ostvaruje pravo na naknadu iz socijalne skrbi određeno ovim Pravilnikom ukoliko ispunjava jedan od slijedećih uvjeta:

* socijalni uvjet
* uvjet prihoda.
1. **Socijalni uvjet**

**Članak 13.**

Korisnik ispunjava socijalni uvjet, ako na temelju rješenja Centra za socijalnu skrb ostvaruje jedno od slijedećih prava:

* zajamčena minimalna naknada
* pravo na drugi oblik pomoći od Centra pod uvjetom da je ta prava Centar utvrdio ovisno o prihodima obitelji korisnika temeljem cenzusa prihoda u skladu s važećim propisima.
* iznenadne teške životne okolnosti (bolest)
1. **Uvjet prihoda**

**Članak 14.**

 Korisnik ispunjava uvjet prihoda ako nema prihod viši od prihoda utvrđenog socijalnim programom Općine za tekuću godinu ili ako ukupni dohodak ostvaren u prethodnoj kalendarskoj godini po članu kućanstva mjesečno ne prelazi 50% proračunske osnovice.

**Članak 15.**

 Sve radno sposobne osobe koje od Općine ostvare neki vid novčane pomoći trebaju prema potrebi, a po pozivu Općine odazvati se, te svojim dragovoljnim radom u bilo kojoj humanitarnoj organizaciji ustanovi, udruzi ili radnoj organizaciji doprinijeti društvu.

**4. OBLICI NAKNADA IZ SOCIJALNE SKRBI**

**Članak 16.**

 Naknade po ovom Pravilniku su:

* naknada za troškove stanovanja
* naknada za trošak ogrijeva
* jednokratna novčana naknada
* naknada za novorođeno dijete
* naknada za troškove prijevoza
* naknada za jednokratnu novčanu pomoć studentima
* naknada za pomoć pri kupnji udžbenika
* naknada roditeljima djece koja idu u dječje vrtiće
* drugi oblici naknada.

 Naknade i visina naknada iz stavka 1. ovog članka ostvarivati će se sukladno proračunskim mogućnostima Općine za tekuću godinu.

 **Naknada za troškove stanovanja**

**Članak 17.**

Troškovi stanovanja odnose se na komunalnu naknadu, električnu energiju, vodu, plin, odvoz otpada i druge troškove stanovanja u skladu s posebnim propisom.

Naknada za troškove stanovanja može priznati do iznosa polovice iznosa zajamčene minimalne naknade sukladno članku 41. Zakona o socijalnoj skrbi.

 Korisnik može ostvariti pravo na naknadu za troškove stanovanje iz Proračuna Općine Bebrina pod uvjetom da isto pravo u tekućoj godini nije ostvario po drugoj osnovi ili od drugog tijela.

Prilikom podnošenja zahtjeva za naknadu za troškove stanovanja, kao dokaz ispunjavanja socijalnog uvjeta, korisnik je dužan priložiti:

1. izjavu o zajedničkom kućanstvu
2. preslike osobnih iskaznica za sve članove kućanstva zajedno s OIB-om
3. rješenje o zajamčenoj minimalnoj naknadi
4. preslika kartice tekućeg računa sa iban brojem ili zaštićeni račun
5. dokaz o tome da isto pravo nije ostvareno po drugoj osnovi

Prilikom podnošenja zahtjeva za naknadu, kao dokaz ispunjenja uvjeta prihoda, korisnik je dužan priložiti:

1. izjavu o zajedničkom kućanstvu
2. preslike osobnih iskaznica za sve članove kućanstva zajedno s OIB-om
3. potvrda o visini dohotka za zaposlene članove kućanstva ne starija od 30 dana
4. dokaz o statusu nezaposlenih osoba u kućanstvu
5. potvrda škole za školsku djecu
6. preslika kartice tekućeg računa sa iban brojem ili zaštićeni račun

Korisnik se može osloboditi plaćanja komunalne naknade u punom ili djelomičnom iznosu sukladno odredbama Odluke o komunalnoj naknadi.

 **Naknada za troškove ogrijeva**

**Članak 18.**

Korisniku zajamčene minimalne naknade koji se grije na drva priznaje se pravo na naknadu za troškove ogrijeva na način da mu se jednom godišnje odobri novčani iznos za podmirenje troškova ogrijeva u visini koju svojom Odlukom odredi predstavničko tijelo Brodsko - posavske županije (Upravni odjel za zdravstvo i socijalnu skrb).

 Sredstva iz stavka 1. ovoga članka osigurava Brodsko-posavska županija u svom Proračunu.

 Naknada iz stavka 1. ovoga članka odobrava se Rješenjem, a realizira se na način da Općina isplati trošak ogrijeva Korisnicima koji se nalaze na popisu dostavljenom od strane Upravnog odjela za zdravstvo i socijalnu skrb nakon što Brodsko-posavska županija isplati sredstva Općini Bebrina.

 Prilikom podnošenja zahtjeva Korisik je dužan priložiti dokumente koje zahtjeva Brodsko-posavska županija.

 **Jednokratna novčana naknada**

**Članak 19.**

Jednokratna naknada može se odobriti samcu ili kućanstvu koje zbog trenutačnih materijalnih teškoća nije u mogućnosti podmiriti osnovne životne potrebe. Pravo na jednokratnu novčanu pomoć samac ili kućanstvo može ostvariti jednom u tekućoj godini, ako za istu potrebu nije ostvario pomoć po drugoj osnovi.

 Uz zahtjev za jednokratnu pomoć potrebno je priložiti:

1. [izjava o članovima zajedničkog kućanstva](https://www.bjelovar.hr/dokumenti/izjava-o-clanovima-zajednickog-kucanstva/)
2. preslike osobnih iskaznica za sve članove kućanstva zajedno sa popisom oib-ova
3. potvrda hrvatskog zavoda za zapošljavanje– za sve nezaposlene osobe u kućanstvu
4. potvrde o visini mirovine sa HZMO (prihod zadnja tri mjeseca) za članove kućanstva koji su korisnici mirovine
5. potvrda o visini dohotka za zaposlene članove kućanstva
6. potvrda o visini dohotka sa porezne uprave za sve punoljetne članove kućanstva
7. rješenje o rodiljnoj naknadi za korisnike iste
8. potvrda škole za školsku djecu
9. rješenje centra za socijalnu skrb o zajamčenoj minimalnoj naknadi i visini zajamčene minimalne naknade
10. uvjerenje o doplatku za pomoć i njegu (puni ili smanjeni iznos).
11. preslika kartice tekućeg računa sa iban brojem ili zaštićeni račun.
12. dokaz o potrebi za koju se traži jednokratna novčana pomoć.

Jednokratna naknada iz stavka 1. ovog Pravilnika, može se priznati zbog nabave osnovnih predmeta u kućanstvu ili nabave nužne odjeće i obuće ako ne postoji mogućnost da se nabava nužnih predmeta u kućanstvu i odjeće i obuće osigura u suradnji s humanitarnim organizacijama. Jednokratna naknada može se odobriti kao pravo na novčanu naknadu ili kao pravo na naknadu u naravi. Jednokratna naknada može se odobriti u naravi u cijelosti ili djelomično kad Povjerenstvo utvrdi da je to povoljnije za korisnika ili da on pomoć u novcu ne koristi, odnosno da postoji velika vjerojatnost da tu pomoć neće koristiti namjenski. Jednokratna naknada odobrava se Rješenjem koju Jedinstveni upravni odjel općine Bebrina donosi na temelju odluke Povjerenstva.

 **Naknada za novorođeno dijete**

**Članak 20.**

Pravo na isplatu naknade za novorođeno dijete ostvaraju roditelji koji imaju prijavljeno prebivalište na području Općine Bebrina.

 Pravo na naknadu roditelji mogu ostvariti pod uvjetima i u visini koje je utvrdilo Općinsko vijeće Odlukom o naknadi rodiljama za rođenje djeteta za dijete koje ima prijavljeno prebivalište na području Općine Bebrina.

 **Naknada za troškove prijevoza**

**Članak 21.**

 Naknadu za troškove prijevoza u smislu sufinanciranja troškova prijevoza ostvaraju učenici srednjih škola koji imaju prebivalište na području Općine i to u iznosu koji je definiran Ugovorom o međusobnim pravima i obvezama sklopljen između Općine Bebrine i autoprijevoznog poduzeća APP d.d.

 **Naknada za jednokratnu novčanu pomoć studentima**

**Članak 22.**

 Pravo na isplatu jednokratne novčane pomoći ostvaruju studenti koji imaju prijavljeno prebivalište na području Općine Bebrina.

 Pravo na isplatu jednokratne novčane pomoći studenti mogu ostvariti pod uvjetima i u visini koje je utvrdilo Općinsko vijeće Odlukom o jednokratnoj novčanoj pomoći svim studentima s područja Općine Bebrina.

 **Naknada za pomoć pri kupnji udžbenika**

**Članak 23.**

Pravo na pomoć pri kupnji udžbenika imaju djeca s prebivalištem na području Općine Bebrina.

Pravo na pomoć učenici mogu ostvariti na način i pod uvjetima određenim posebnom odlukom Općinskog vijeća Općine Bebrina.

 **Naknada roditeljima djece koja idu u dječje vrtiće**

**Članak 24.**

 Pravo na isplatu naknade za dječje vrtiće imaju roditelji koji imaju prebivalište na području Općine Bebrina.

 Pravo na isplatu naknade roditelji mogu ostvariti pod uvjetima i u visini koje je utvrdilo Općinsko vijeće Odlukom o isplati naknade roditeljima djece s područja Općine Bebrina čija djeca pohađaju dječje vrtiće.

**Drugi oblici naknade**

**Oslobođenje plaćanja grobne naknade**

**Članak 25.**

Pravo na oslobođenje od plaćanja grobne naknade imaju članovi obitelji poginulih hrvatskih branitelja. Pravo na oslobođenje plaćanja grobne naknade odnosi se na grobna mjesta poginulih hvatskih branitelja.

Uz zahtjev za oslobođenje plaćanja grobne naknade potrebno je priložiti:

1. osobnu iskaznicu
2. dokaz o statusu branitelja
3. drugi dokaz o statusu člana obitelji poginulog hrvatskog branitelja

Zahtjev za oslobođenje plaćanja grobne naknade mogu podnijeti osobe koje ispunjavanju socijalni uvijet ili uvijet prihoda iz članaka 13. i 14. ovog Pravilnika.

Uz zahtjev iz prethodnog stavka dužni su priložiti:

1. osobnu iskaznicu
2. potvrda o visini dohotka za zaposlene članove kućanstva
3. potvrdu o visini mirovinskih primanja
4. potvrdu o vođenju u evidenciji nezaposlenih osoba
5. potvrda škole za školsku djecu
6. odgovarajuće rješenje Centra za socijalnu skrb

Za osobe oslobođenje plaćanja grobne naknade, godišnju grobnu naknadu plaća Općina Bebrina iz sredstava proračuna. Oslobođenje od plaćanja grobne naknade strogo je osobno pravo koje se ne prenosi niti nasljeđuje, te traje za vrijeme trajanja okolnosti temeljem kojih je oslobođenje nastalo.

Oslobođeno obveznik dužan je promijenu osnove za plaćanje ili oslobođenje plaćanja grobne naknade u roku od 15 dana od nastanka prijaviti Jeidntvenom upravnom odjelu.

U slučaju propuštanja prijave nastale promijene, Općina Bebrina će po službenoj dužnosti izvršiti utvrđivanje činjeničnog stanja i promijenu osnove naplate.

Pripremu i dostavu navedenog obroka iz stavka 1. ovog ĉlanka za korisnike obavlja pravna osoba s kojom je Općina sklopila sporazum.

**5. NADLEŽNOST I POSTUPAK ZA PRIZNAVANJE PRAVA IZ PRAVILNIKA**

**Članak 27.**

 Postupak za ostvarivanje prava utvrđenih ovim Pravilnikom pokreće se na zahtjev korisnika, roditelja, skrbnika ili po službenoj dužnosti.

Prava priznata sukladno ovom Pravilniku ne mogu se prenositi niti nasljeđivati.

**Članak 28.**

Zahtjev za ostvarivanje prava odnosno naknada iz Pravilnika podnosi se Jedinstvenom upravnom odjelu Općine Bebrina.

 Uz zahtjev Korisnici su obvezni priložiti potrebne isprave, odnosno dokaze potrebne za utvrđivanje postojanja uvjeta potrebnih za ostvarivanje prava iz Pravilnika.

 Korisnik je obvezan dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje prava iz Pravilnika i pisanom izjavom omogućiti njihovu dostupnost u postupku za priznavanje prava iz Pravilnika. Za točnost podataka navedenih u zahtjevu Korisnik odgovara materijalno i kazneno.

Zahtjev koji ne sadrži potrebne podatke odbit će se kao nepotpun.

**Članak 29.**

 O zahtjevu za ostvarivanje prava odnosno naknada propisanih ovim Pravilnikom odlučuje Povjerenstvo. Povjerenstvo donosi odluke na sjednicama.

 Povjerenstvo može u slučaju sumnje ili nesklada stvarnog stanja i priloženih isprava, odbiti zahtjev. Povjerenstvo predlaže donošenje rješenja o priznavanju prava.

Korisnik je obvezan Jedinstvenom upravnom odjelu prijaviti svaku promjenu činjenica koje utječu na ostvarivanje prava propisanih ovim Pravilnikom, u roku od 15 dana od dana nastanka promjene. Ako se promijene okolnosti o kojima ovisi ostvarivanje pojedinog prava iz socijalne skrbi Jedinstveni upravni odjel će donijeti novo rješenje.

Jedinstveni upravni odjel nadzire koriste li se odobrena sredstva za svrhu za koju su namijenjena. Na zahtjev Jedinstvenog upravnog odjela, korisnik je dužan dati pismeno izvješće o korištenju odobrenih sredstava.

U slučaju nenamjenskog trošenja sredstava ili ne dostave pethodno navedenog izvješća, korisnik će biti u obvezi vratiti dobivena sredstva te gubi mogućnost ostvarivanja prava tijekom slijedeće 3 godine.

**Članak 30.**

Korisnik koji je ostvario neko pravo iz socijalne skrbi propisano ovim Pravilnikom, obvezan je Općini nadoknaditi štetu, ako je:

* na temelju neistinitih ili netočnih podataka za koje je on ili njegov skrbnik znao ili je morao znati da su neistiniti, odnosno netočni ili je na drugi protupravan način ostvario pravo koje mu ne pripada,
* ostvario pravo zbog toga što on ili njegov skrbnik nije prijavio promjenu koja utječe na gubitak ili opseg prava za koju je on odnosno njegov skrbnik znao ili je morao znati.

**Članak 31.**

Jedinstveni upravni odjel će na internetskoj stranici Općine Bebrina istaknuti popis isprava potrebnih za ostvarivanje pojedinih prava utvrđenih ovim Pravilnikom.

**6. PRIJELAZNE I ZAVRŠNE ODREDBE**

**Članak 32.**

Ovaj Pravilnik stupa na snagu osmog dana od dana objave u "Službenom vjesniku" Brodsko - posavske županije.

**OPĆINSKO VIJEĆE**

**OPĆINE BEBRINA**

 PREDSJEDNIK

 OPĆINSKOG VIJEĆA

 Mijo Belegić, ing.,

KLASA: 550-01/18-01/34

URBROJ: 2178/02-03-18-1

Bebrina, 28. studenog 2018. godine